**A budapesti állami egyetemek közös nyilatkozata**

A magyar felsőoktatás átalakulási folyamatában a döntéshozók és az egyetemek közös felelőssége, hogy olyan megoldásokat találjanak, amelyek csökkentik a forráskivonás kárait, és javítják a felsőfokú oktatás és kutatás minőségét. A budapesti egyetemek ebben a folyamatban különleges szerepet töltenek be: intézményeink az ország legfejlettebb régiójának meghatározó tudás-intézményei, a magyar felsőoktatás tudományos és oktatási kapacitásának meghatározó részét teszik ki, a legjobb teljesítménnyel érettségiző diákok háromnegyede kíván itt továbbtanulni. Egyetemeink egyik legnagyobb értéke az a más-más szakterületeken működő, az egyes intézmények önálló arculatához és hírnevéhez kötődő, mélyen beágyazódott nemzetközi kapcsolatrendszer, amely hozzájárul az ország nemzetközi pozícionálásához és tőkevonzó képességéhez is.

Egyetemeink szorosan együttműködnek az oktatásban és kutatásban egyaránt. Az intézmények jövőképének megfogalmazása során azonosítottuk azokat a közös érdekeltségi pontokat is, amelyekben együtt kívánunk fellépni a jövőben:

1. Fővárosi intézményekként egyetemeinknek jelentős része megszenvedi, hogy a régió tőkevonzó képessége kiemelkedő, ugyanakkor földrajzi elhelyezkedésünk okán az uniós pályázati lehetőségek nagy részétől egyetemeink elesnek. Ezért **a régió önkormányzataival**, amelyek számára közvetlen előnyökkel jár itteni működésünk, a korábbi formális együttműködéseken érdemben túllépő **közös fellépést kezdeményezünk az egyetemi tudásvagyon megőrzése és hasznosítása érdekében** az alábbi területeken:

* a régióban keletkező adók egy részének közvetlen kutatási-oktatási felhasználása;
* a konferenciaturizmus és a nemzetközi oktatási-kutatási kapcsolatok fejlesztésében való együttműködés;
* kulturális akciók a régió tudás-arculatának formálására;
* az egyetemi tudásbázis igénybevétele a régiós településpolitikák és akciók szakértői háttereként;
* a hallgatói szolgáltatások szükség szerinti összehangolása.

2. **Létrehozzuk a Budapesti Egyetemi Fórumot**, amely keretet kínál az önálló, integritásukat megőrző intézmények közötti együttműködések rendszerszerűvé fejlesztéséhez. A Fórum nem hoz létre külön szervezeti formákat, hanem konzultációs mechanizmusokat jelent a következő ügyekben:

* közös stratégiák kimunkálása a nemzetközi megjelenés, a K+F nagyprojektek és az ingatlanok kihasználása területén;
* a képzési együttműködések ösztönzése, ennek érdekében információ-csere, és a kapacitás-ésszerűsítés folyamatos áttekintése;
* véleményezéseink és fellépések összehangolása a felsőoktatás-politika, különösen a finanszírozás területén;
* évenkénti közös szenátusi ülések szervezése.

3. Együttműködéseinket (Magyar Rektori Konferencia, Béta Kör, Nagyszombati Szövetség) **a Fórum működése semmiben sem korlátozza vagy helyettesíti**.

Budapest, 2012. november 6.

|  |  |  |
| --- | --- | --- |
| Dr. Mezey Barna  rektor  Eötvös Loránd Tudományegyetem | Dr. Péceli Gábor  rektor  Budapesti Műszaki és Gazdaságtudományi Egyetem | Dr. Solti László  rektor  Szent István Egyetem |
| Dr. Rostoványi Zsolt  rektor  Budapesti Corvinus Egyetem | Dr. Rudas Imre  rektor  Óbudai Egyetem | Dr. Szél Ágoston  rektor  Semmelweis Egyetem |